แบงก์ถกใหญ่พรุ่งนี้แก้กม.ค้ำประกันหวั่นศก.ทรุด
สมาคมธนาคารไทยถกแก้กฎหมายค้ำประกันฯ 4 ธ.ค.นี้
29 ต.ค. 2565

สมาคมธนาคารไทยถกแก้กฎหมายค้ำประกันฯ 4 ธ.ค.นี้
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย ในฐานะประธานสมาคมธนาคารไทย เปิดเผยว่า ในวันที่ 4 ธ.ค.นี้ ได้นัดประชุมสมาชิกสถาบันการเงินอีกครั้ง เพื่อหาข้อสรุปลดผลกระทบจาก พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่ 20) พ.ศ. 2557 ว่าด้วยการค้ำประกันและจดจำนอง จากนั้นจะเสนอเรื่องให้ธนาคารแห่งประเทศไทย (ธปท.) พิจารณา ซึ่งความเห็นของ ธปท.จะถูกเสนอไปยังกระทรวงการคลังต่อไป
นายบุญทักษ์ กล่าวว่า กฎหมายดังกล่าวอาจกระทบต่อระบบเศรษฐกิจ เนื่องจากฟันเฟืองขับเคลื่อนเศรษฐกิจหายไปชิ้นหนึ่ง คือ การค้ำประกัน อีกทั้งผู้ค้ำประกันรายใหญ่ของประเทศ คือ รัฐบาลและธนาคารพาณิชย์ จะถูกลดความสำคัญลง กลายเป็นอุปสรรคต่อการทำธุรกรรมขนาดใหญ่ โดยใจความหลักที่จะเสนอให้แก้ไข คือ กำหนดให้ผู้ค้ำประกันต้องร่วมรับผิดเสมือนผู้กู้ร่วมเช่นเดิม จากในกฎหมายใหม่ ระบุว่า ต้องเรียกเก็บหนี้จากลูกหนี้โดยตรงจนถึงที่สุดก่อน จึงจะมาเรียกเก็บจากผู้ค้ำประกัน
“กฎหมายนี้มีผลไปถึงการค้ำประกันของรัฐบาล เช่น กรณีค้ำประกันเงินกู้ให้รัฐวิสาหกิจหรือบรรษัทประกันสินเชื่ออุตสาหกรรมขนาดย่อม (บสย.) ที่ค้ำประกันให้ธุรกิจขนาดกลางและขนาดย่อม (เอสเอ็มอี) ขณะที่แบงก์เป็นผู้ค้ำประกันให้ธุรกิจรายใหญ่ เช่น ออกหุ้นกู้ ต่อไปถึงแบงก์จะค้ำให้แต่เขาจะยอมรับหรือเปล่า” นายบุญทักษ์ กล่าว
ประธานสมาคมธนาคารไทย กล่าวด้วยว่า หากกฎหมายบังคับใช้จริง สถาบันการเงินอาจต้องเรียกหลักประกันเพิ่มเพื่อให้ครอบคลุมมูลหนี้ที่น่าเป็นห่วงคือ เอสเอ็มอีขนาดเล็กที่เป็นนิติบุคคลและเป็นเจ้าของ 100% เดิมจะใช้วิธีเจ้าของเป็นผู้กู้และใช้บริษัทเป็นผู้ค้ำประกัน ในทางปฏิบัติเป็นบุคคลเดียวกัน จะกู้ได้ลำบากขึ้นและอาจถูกลดวงเงินกู้ลง